b'\n_START_ARTICLE_\nFunny How Sweet Co-Co Can Be\n_START_SECTION_\n\xc3\x84\xc3\xa4nitykset\n_START_PARAGRAPH_\nBasisti Steve Priestin mukaan Sweet ei soita l\xc3\xa4hesk\xc3\xa4\xc3\xa4n kaikilla kappaleilla, vaan monessa laulussa soittajina toimivat studiomuusikot. Yhtyeen j\xc3\xa4senet eiv\xc3\xa4t my\xc3\xb6sk\xc3\xa4\xc3\xa4n saaneet valita albumin kappaleita. Lis\xc3\xa4ksi laulusolisti Brian Connollya painostettiin laulamaan kappaleet yhtyeen tuottajien haluamalla tyylill\xc3\xa4. T\xc3\xa4ss\xc3\xa4 Connollylla oli ongelmia, mik\xc3\xa4 vaikutti h\xc3\xa4nen itseluottamukseensa negatiivisesti. Steve Priest on kertonut, ettei omista albumia siihen liittyvien huonojen muistojen vuoksi.\n_START_SECTION_\nJulkaisu ja vastaanotto\n_START_PARAGRAPH_\nLevy ilmestyi loppuvuodesta 1971. Britanniassa albumi julkaistiin nimell\xc3\xa4 Funny How Sweet Co-Co Can Be. Sen kansikuvassa on ruskea karamelli, jonka keskell\xc3\xa4 Sweetin j\xc3\xa4senet. Manner-Euroopassa albumi julkaistiin hieman erilaisella nimell\xc3\xa4 Funny Funny How Sweet Co-Co Can Be. Albumin kansi eroaa Britannian-versiosta, sill\xc3\xa4 siin\xc3\xa4 on mustavalkoinen kuva yhtyeest\xc3\xa4 lavalla sek\xc3\xa4 piirretty t\xc3\xb6lkki, josta valuu hunajaa. Etukannen taustav\xc3\xa4ri on musta ja takakannen valkoinen. Lis\xc3\xa4ksi levylle sis\xc3\xa4ltyy \xe2\x80\x9dCo-Co\xe2\x80\x9d-singlen b-puolella ilmestynyt \xe2\x80\x9dDone Me Wrong Alright\xe2\x80\x9d._NEWLINE_Albumi ei ollut Britanniassa suuri menestys, eik\xc3\xa4 se saavuttanut siell\xc3\xa4 listasijoitusta. Manner-Euroopassa menestys oli parempaa: Suomessa levy nousi listaykk\xc3\xb6seksi kolmen viikon ajaksi ja pysyi listalla yhteens\xc3\xa4 39 viikkoa. Tanskassa levy ylsi sijalle 15 vuonna 1974._NEWLINE_Kitaristi Andy Scottin mukaan Funny How Sweet Co-Co Can Be -albumilla on 1970-luvun kitchiss\xc3\xa4\xc3\xa4n oma paikkansa Sweetin diskografiassa. H\xc3\xa4n on kehunut solisti Brian Connollyn tulkintaa The Supremes -coverissa \xe2\x80\x9dReflections\xe2\x80\x9d.'